**Carlos VII de Francia** *o Vencedor* ou *o Ben Servido*, nado en París en 1403 e finado en 1461, foi rei de Francia (1422 - 1461).

Traxectoria
-----------

### Orixes familiares

Fillo máis novo do rei Carlos VI de Francia e Isabel de Baviera. Era neto pola liña paterna do rei Carlos V de Francia e Xoana de Borbón, e pola liña materna do duque Estevo III de Baviera e Taddea Visconti. Cos matrimonios das súas irmás emparentou cos reis Ricardo II de Inglaterra e Henrique V de Inglaterra así como co duque Filipe III de Borgoña.

### Orixe dos seus alcumes

Carlos VII é coñecido polo *vitorioso* grazas á súa vitoria sobre os ingleses na Guerra dos Cen Anos, así como *ben servido* pola súa habilidade para rodearse dos mellores conselleiros e facerse valer deles para lograr as súas vitorias.

### Os primeiros anos

En 1418, catro anos antes da morte do seu pai, o novo delfín tivo que se facer cargo da rexencia aos quince anos debido á delicada saúde mental do seu pai.

Ao ano seguinte, o mozo rexente viu como os partidarios do seu pai asasinaban ao duque Xoán I de Borgoña, curmán do rei francés, que se sublevara contra o propio rei e apoiara a presenza inglesa en Francia.

En 1420 polo Tratado de Troyes, enmarcado na Guerra dos Cen Anos, Carlos VI de Francia recoñeceu a Henrique V de Inglaterra como o herdeiro lexítimo do reino e desherdou aos seus fillos. Así Filipe III de Borgoña, fillo de Xoán I, conseguiu facer valer as acusacións contra o delfín de ter conspirado, manobrado, incitado, preparado, dirixido e instigado ao asasinato do seu pai.

### Morte de Carlos VI de Francia

 O pintor Jean Fouquet pintou o rei Carlos VII adorando o neno Xesús como un dos Reis Magos
Á morte do seu pai, un baleiro apodérase de Francia. Dous reis loitaron polo trono, Carlos VII como lexítimo herdeiro e Henrique VI de Inglaterra como herdeiro do seu pai Henrique V, lexitimado polo Tratado de Troyes: os armagnacs contra os borgoñóns.

Daquela o delfín Carlos estaba baixo a tutela de Iolanda de Aragón. Ela, partidaria dos Armagnac, opúxose ás pretensións da raíña viúva Isabel de Baviera de devolvelo á corte de París. Xoán de Lancaster, irmán de Henrique V, gobernou como rexente en Inglaterra e puxo sitio á cidade de Orleans.

Iolanda de Aragón mantivo ao delfín Carlos o máis lonxe posíbel da súa familia e prometeuno coa súa propia filla María. Iolanda de Aragón permitiu que unha xove doncela francesa visitase o delfín no castelo de Chinon o 25 de febreiro de 1429. Esta doncela, chamada Xoana de Arco, convenceu a Carlos de Francia para que lle permitise dirixir un exército contra Orleans para levantar o cerco.

A partir dese momento, Xoana de Arco converteuse na valedora do trono do xove delfín. Cos seus éxitos logrou levantar o cerco de Orleans e pola batalla de Patay o 17 de xullo de 1429 Carlos foi coroado rei na catedral de Reims. Un ano despois Xoana de Arco foi capturada polos ingleses, xulgada e queimada na fogueira.

Henrique VI de Inglaterra é francófilo e pacifista e tiña a soberanía sobre París e Normandía. En 1435, o duque Filipe III de Borgoña deixou a alianza cos ingleses e aliouse con Carlos VII de Francia, curmán seu no Tratado de Arras, e reorganizou o reino. Con esta axuda conseguiu expulsar aos ingleses da cidade de París, deixando nas súas mans Montreau, que foi tomada en 1437, e Pontoise, que caeu en 1441.

O rei Carlos VII asumiu unha actitude e unha posición enérxica. Esnaquizou o movemento revolucionario da "Praguería", iniciado polos nobres contra o seu poder totalitario. Entre 1444 e 1453 conseguiu, coa axuda do exército, liberar a Francia do poder inglés, agás o enclave de Calais.

### Matrimonios e descendentes

En 1422 casou con María de Anjou, filla de Lois II de Anjou e Iolanda de Aragón. Desta unión naceron:

* O Príncipe Lois XI de Francia (1423 - 1483), rei de Francia.
* Príncipe Xoán de Francia (1424 - 1425).
* Princesa Radegunda de Francia (1428 - 1444).
* Princesa Catarina de Valois (1428 - 1446), casada en 1440 co duque Carlos I de Borgoña.
* Príncipe Xaime de Francia (1432 - 1437).
* Princesa Iolanda de Valois (1434 - 1478), casada en 1452 co duque Amadeu IX de Savoia.
* Princesa Xoana de Valois (1435 - 1482), casada en 1452 con Xoán II de Borbón.
* Princesa Margarida de Francia (1437 - 1438).
* Princesa María de Francia (1438 - 1439).
* Princesa Xoana de Francia (1438 - 1446).
* Princesa Magdalena de Francia (1443 - 1486), casada en 1462 con Gastón III de Castellbò.
* Príncipe Carlos de Valois (1446 - 1472), duque de Berry e Normandía.

Carlos VII morreu o 22 de xullo de 1461 en Mehun-sur-Yèvre, departamento de Cher, e foi enterrado na catedral de Saint-Denis.

Notas
-----

1. ↑  Tilley, Arthur Augustus (2010). *Medieval France: A Companion to French Studies* (en inglés). Cambridge University Press. p. 135. ISBN 1108017150.
2. ↑  Michelet, Jules (1857). *History of France, Volume 2* (en inglés). G. H. Smith. p. 181.
3. ↑  "Le siege de Pontoise en 1441" (PDF). *Memoires* (Société Historique et Archeologique de Pontoise). vol.IX: 48. 1886.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Carlos VII de Francia Modificar a ligazón no Wikidata*** |

### Bibliografía

* Allmand, Christopher (2014). *Henry V*. Yale University Press.
* Ashdown-Hill, John (2016). *The Private Life of Edward IV*. Amberley Publishing. ISBN 978-1445652450.
* Fletcher, Stella (2013). *The Longman Companion to Renaissance Europe, 1390-1530*. Routledge. ISBN 978-1138165328.
* Hanawalt, Barbara (1998). *The Middle Ages: An Illustrated History*. New York: Oxford University Press. ISBN 0-19-510359-9.
* Taylor, Aline (2001). *Isabel of Burgundy: The Duchess who played Politics in the Age of Joan of Arc, 1397–1471*. Madison Books. ISBN 1-56833-227-0.
* Pernoud, R.; Clin, M. (1999). *Joan of Arc: her story*. Traducido por Jeremy Adams. St. Martin's Griffin. ISBN 978-0-312-22730-2.
* Vale, M. (1 October 1974). *Charles VII*. University of California Press. ISBN 978-0-520-02787-9.
* Wagner, J. (2006). *Encyclopedia of the Hundred Years War* (PDF). Greenwood Press. ISBN 978-0-313-32736-0. Arquivado dende o orixinal (PDF) o 16 July 2018.
* Ward, A.W.; Prothero, G.W.; Leathes, Stanley, eds. (1934). *The Cambridge Modern History*. Cambridge at the University Press.
* Wylie, James Hamilton (1914). *The Reign of Henry the Fifth: 1413-1415*. Cambridge University Press.

|  |  |
| --- | --- |
| Control de autoridades | 
* Wd: Q133372
* WorldCat
* VIAF: 266886302
* BIBSYS: 98071093
* BMT: 105544
* BNF: 133203637
* BRE: 2047338
* CANTIC: a11373787
* CERL: cnp01011009
* CiNii: DA06777305
* DeutscheBio: 100736416
* EBID: ID
* FAST: 12387
* GEC: 0015065
* GND: 100736416
* ICCU: BVEV058344
* ISNI: 0000000120985191
* LCCN: n50036472
* NDL: 01237787
* NKC: jn20011211240
* NLA: 61539796
* NLG: 140355
* NNDB: 000093594
* NTA: 070397260
* PTBNP: 469604
* SELIBR: 274600
* SUDOC: 027285685
* WikiTree: Valois-121

 |